Rezultatul: o constituţie valahă 


Despre Constituţia de la 1866, „Monitorul Oficial” consemnează că a fost 
votată la 29 iunie „în unanimitate”, referindu-se prin acest termen numai la 
numărul celor prezenţi: 91 de deputaţi!?. Lipseau nu mai puţin de 53 de deputaţi 
dintr-un total de 144 aleşi validați în acel moment. Cine au fost cei care au 
boicotat? Nu se păstrează o statistică oficială nominală, dar Mihail Kogălniceanu 
susținea, un an mai târziu, fără a fi contrazis, că legea fundamentală a fost votată 
de numai şapte moldoveni!” (şi 84 de valahi) în urma respingerii transferării 
Curţii de Casaţie la Iaşi. 

Cât de apropiată de adevăr e aserțiunea că la 1866 a fost votată, de fapt, o 
„constituție valahă”? Afirmația lui Kogălniceanu, care nu a fost prezent la 
dezbaterile Constituţiei, este dublată de o observaţie a lui Nicolae Ionescu. 

Atunci când, pe 4 iulie 1866, după demisia celor zece deputaţi moldoveni, s-a 
trecut la dezbaterea legii electorale, erau prezenţi în sală numai 81 de deputaţi. 
C. Boerescu propunea un vot rapid, articol cu articol, însă N. Ionescu acuza 
„precipitarea” și insista pentru o discuție generală asupra legii, conform 
regulamentului. Se supunea la vot închiderea discuţiei și trecerea la dezbaterea 
articolelor, dar Ionescu protesta din toate puterile, întrucât „zece deputaţi din 
Moldova s-au dus; nu au mai rămas decât şapte. Noi nu putem lua asupra 
noastră răspunderea unui vot cu precipitare!” O voce din sală obiecta într-o 
logică unionist-centralistă: „Nu mai sunt deputați moldoveni și munteni”, la 
care lonescu replica: „O parte însemnată din România nu e reprezentată aci şi o 
lege ca aceasta nu voi să se voteze cu precipitare”. Insistenţele aveau efect şi 
majoritatea munteană ceda, trecându-se la discuţia generală!?%5. Aşadar, fără 
dubiu, Legea electorală de la 1866 a fost votată de numai șapte moldoveni. Dar 
era posibil ca același număr să fi fost şi la votul final pe Constituţie, cum 
susținea Kogălniceanu? 

Alegerile din perioada 9-17 aprilie 1866 fuseseră organizate pe baza legii 
electorale din 1864, conform căreia Adunarea era formată din 160 de locuri !%; 
75 din Moldova (incluzând şi 12 locuri din judeţele din sudul Basarabiei) şi 
85 din Valahia!?”. Ocuparea efectivă a tuturor locurilor nu a fost însă posibilă, 
întrucât unii candidaţi au fost aleși în mai multe circumscripţii (Nicolae Ionescu, 
Christian Tell, Gheorghe Mârzescu) unde trebuiau organizate noi alegeri. Unii 
dintre aleşi nu au mai făcut cerere de validare a mandatului, alţii nu au fost 
validaţi de plenul Adunării elective, cum a fost cazul lui M. Kogălniceanu. 
Numărul maxim al mandatelor validate a fost de 144, în timpul dezbaterilor 
Constituţiei. 

Faptul că prezența moldovenilor era considerată un principiu de legiti- 
mitate a Adunării constituante, conform hotărârilor Convenţiei de la Paris, o 
observăm din modul în care preşedintele Manolache Costache Epureanu făcea 
prezenţa la 1 mai 1866, cu prilejul proiectului de răspuns la mesajul Locote- 
nenţei Domnești, cuprinzând proclamarea lui Carol I ca domnitor: „Adunarea 
era completă, atât întrunită din ambele Adunări surori Moldova şi Valahia, 
precum și separate”. Din Moldova (incluzând și judeţele din sudul Basarabiei) 
erau prezenți 39 deputaţi din cei 58 validați până atunci, deci peste majoritatea 
de 30, iar din Valahia erau 77 de deputaţi prezenți!’ din 85. Așadar, un total de 
116 deputați. 

Pe parcursul dezbaterilor Constituţiei, prezența înregistrată la şedinţe a 
fost constant dezamăgitoare, având în vedere importanţa şi mizele momentului. 
Numărul total al deputaţilor socotiți validați, cu drept de vot, a variat într-un 

mod inexplicabil, ceea ce ne spune că modul în care se făcea prezenţa era o 
problemă. Dezbaterile Constituţiei au început pe 16 iunie cu o Adunare alcătuită 
din 121 de deputaţi (numai 78 prezenţi!), pe 17 iunie erau înregistraţi 139 de 
deputaţi (106 prezenți), 18 iunie — 144 de deputaţi (108 prezenţi), în 21 iunie — 
142 de deputaţi (34 absenți), în 22 iunie — 143 de deputați (38 absenţi), în 
23 iunie — 143 de deputați (34 absenți), după care numărul lor se stabilizează la 
1441%. Şedinţa din 26 iunie începuse cu 99 de deputaţi!*, cea din 27 iunie cu 
104 deputaţi!”!, cea din 28 iunie (când Mârzescu propusese amendamentul 
transferului Curţii de Casaţie) cu 102 deputaţi!*?, iar în 29 iunie erau prezenți 
103 deputaţi!*! 

Absenteismul reprezentanţilor Moldovei a fost o problemă adusă în discuţia 
Adunării ca un aspect care slăbea legitimitatea actului fundamental. Deşi 
dezbaterea propriu-zisă a proiectului de Constituţie avea să înceapă abia în 
16 iunie, N. Blaremberg observa numărul imens de vacantări de mandate și 
cereri de concediu din Moldova, 30-40 de absenţi pe şedinţă, existând riscul ca 
votul să fie dat fără concursul moldovenilor. O nouă dare de seamă de la 17 mai 
realizată de preşedintele Adunării, Manolache Costache Epureanu, indica 
19 mandate vacante în Moldova şi numai 7 în Valahia!**. 

Ce trebuie să reținem? Deputaţii din sudul Milcovului aveau o prezență 
exemplară la şedinţele Adunării. Știm că 77 de deputaţi valahi erau prezenţi la 
1 mai, la 17 mai erau vacante 7 mandate din 85 cuvenite Valahiei, iar după 
alegerile parţiale din 24-26 mai, 29-30 mai, 4 iunie!%5, aceste locuri au fost 
ocupate. Mai mult, în decursul alegerilor generale și parţiale, valahii au candidat 
pentru mandate cuvenite Moldovei. O parte a circumscripțiilor din sudul 
Basarabiei au fost câștigate de aceştia — Alexandru Plagino era ales la Ismail, 
Aristide Pascal la Bolgrad, iar Constantin Boerescu la Cahul. În plus, Ştefan 
Golescu era ales la Tecuci, Constantin Haralambie la Bacău şi lon Bălăceanu la 
Roman. Așadar, 91 de deputaţi erau valahi, toți având mandatele validate în 
momentul votării Constituției. La începutul şedinţei furtunoase din 29 iunie, la 
apelul nominal erau prezenţi 103 deputaţi. Dintre cei 41 de absenţi, doar 10 erau 
valahi!%, prin urmare avem o prezență certă la începutul şedinţei de 81 de 
valahi, cu trei mai puţin decât cei 84 estimați de Kogălniceanu. Dezbaterile au 
durat întreaga zi, încheindu-se în jurul orei 19.00, răstimp în care au fost mari 
fluctuații atât de prezenţă efectivă, cât şi de participare la vot, dacă luăm în 

considerare fie şi numai boicotul moldovenilor. Cu o foarte mică diferență, de 
numai trei deputați, pe care nu-i regăsim scriptic, dar îi putem pune pe seama 
schimbărilor obişnuite de prezenţă, rezultă că aserțiunea lui Mihai Kogălniceanu, 
confirmată ulterior şi de Nicolae Ionescu, se susţine aritmetic şi exprimă neîndo- 
ielnic un boicot politic regionalist, aspect trecut sub tăcere de istoriografie. 


